CELEX: 62002TO0055
Language: lt
Date: 2004-12-06 00:00:00
Title: 2004 m. gruodžio 6 d. Pirmosios instancijos teismo (penktoji kolegija) nutartis. # Peter Finch prieš Europos Bendrijų Komisiją. # Pareigūnai - Priimtinumas. # Byla T-55/02.

PIRMOSIOS INSTANCIJOS TEISMO (penktoji kolegija) 
      NUTARTIS 
      2004 m. gruodžio 6 d.
      Byla T‑55/02
      Peter Finch
      prieš
      Europos Bendrijų Komisiją
      „Pareigūnai – Skundas – Implicitinis atmetimas – Eksplicitinis atmetimas per apskundimo terminą – Pavėluotas pranešimas apie atmetimą – Priimtinumas – Pensijos – Nacionalinių teisių į pensiją pervedimas – Pensijų draudimo stažo, į kurį reikia atsižvelgti pagal Bendrijos pensijų sistemą, apskaičiavimas – Darbo užmokestis, į kurį atsižvelgta kaip į pagrindą – Akivaizdžiai bet kokio teisinio pagrindo neturintis ieškinys“
      Visas tekstas prancūzų kalba  II‑0000
      Dalykas:         Ieškinys, kuriuo prašoma panaikinti Komisijos sprendimą dėl pensijų draudimo stažo, į kurį reikia atsižvelgti pagal Bendrijos
         pensijų sistemą, pridėjimo pervedus visas ieškovo teises į pensiją, kurias jis įgijo prieš pradėdamas tarnybą Bendrijose.
      
      Sprendimas:         Atmesti ieškinį kaip akivaizdžiai neturintį jokio teisinio pagrindo. Kiekviena šalis padengia savo bylinėjimosi išlaidas.
         
      
      Santrauka
      1.     Pareigūnai – Ieškinys – Išankstinis administracinis skundas – Eksplicitinis atmetimas po implicitinio sprendimo atmesti, tačiau
            per terminą ieškiniui pareikšti  – Pavėluotas pranešimas apie atmetimą – Priimtinumas – Data ieškinio pareiškimo terminui
            apskaičiuoti – Pranešimo data 
      (Pareigūnų tarnybos nuostatų 91 straipsnio 3 dalis)
      2.     Pareigūnai – Pensijos – Prieš pradedant tarnybą Bendrijose įgytos teisės į pensiją – Pervedimas į Bendrijos pensijų sistemą
            – Pensijų draudimo stažo pridėjimas – Apskaičiavimo taisyklės – Atsižvelgimas į bazinį atlyginimą paskyrimo pareigūnu dieną
            – Ankstesnis įdarbinimas laikinuoju tarnautoju –Poveikio nebuvimas 
      (Pareigūnų tarnybos nuostatų VIII priedo 11 straipsnio antroji pastraipa; Komisijos bendrųjų įgyvendinimo nuostatų 4 straipsnio
            antroji ir trečioji  pastraipos)
      3.     Pareigūnai – Pensijos – Prieš pradedant tarnybą Bendrijose įgytos teisės į pensiją – Pervedimas į Bendrijos pensijų sistemą
            – Pridėto pensijų draudimo stažo apskaičiavimo būdas  
      (Pareigūnų tarnybos nuostatų VIII priedo 11 straipsnio antroji pastraipa; Komisijos bendrųjų įgyvendinimo nuostatų 4 straipsnio
            antroji pastraipa ir ketvirtosios pastraipos b punktas)
      1.     Pagal Pareigūnų tarnybos nuostatų 91 straipsnio 3 dalies antros įtraukos paskutinį sakinį, „kai eksplicitinis spendimas atmesti
         skundą priimamas po implicitinio sprendimo atmesti, tačiau per terminą ieškiniui pareikšti, šis terminas pradedamas skaičiuoti
         iš naujo“. Sprendimas turi būti laikomas priimtu šios nuostatos prasme tą dieną, kurią kompetentinga institucija jį priėmė.
         Kadangi kompetentinga institucija eksplicitinį sprendimą priėmė per terminą ieškiniui pareikšti, turi būti laikoma, kad suinteresuotajam
         asmeniui suteikiamas naujas terminas, neatsižvelgiant į galimą pranešimo vėlavimą.
      
      Kalbant apie datą, nuo kurios turi būti skaičiuojamas terminas ieškiniui pareikšti, pranešimo data taikoma visais atvejais,
         kai pranešimo vėlavimas nėra priskiriamas suinteresuotajam asmeniui, nes pastarajam tik pranešimas suteikia galimybę tinkamai
         sužinoti apie sprendimo buvimą ir motyvus, kuriais administracija ketina jį grįsti. 
      
      (žr. 46, 48 ir 50 punktus)
      Nuoroda: 1976 m. birželio 15 d. Teisingumo Teismo sprendimo Jänsch prieš Komisiją, 5/76, Rink. p. 1027, 5, 9 ir 10 punktai
      
      2.     Nei Pareigūnų tarnybos nuostatose, nei kitų tarnautojų įdarbinimo sąlygose, nei Komisijos priimtose bendrosiose įgyvendinimo
         nuostatose dėl Pareigūnų tarnybos nuostatų VIII priedo 11 straipsnio 1 ir 2 dalių nėra tokių, kurios teisių į pensiją pervedimo
         atžvilgiu konkrečiai reglamentuotų  laikino tarnautojo padėtį vėliau jam tapus pareigūnu. Nesant šių konkrečių nuostatų, ir
         kadangi suinteresuotasis asmuo tuo metu, kai dėl to pateikė prašymą, buvo pareigūnas, teisių į pensiją pervedimą reglamentuoja
         Pareigūnų tarnybos nuostatų VIII priedo 11 straipsnio 2 dalies ir bendrųjų įgyvendinimo nuostatų 4 straipsnio 2 ir 3 dalių
         nuostatos, pagal kurias pridedamas pensijų draudimo stažas  apskaičiuojamas pagal paskyrimo pareigūnu datą ir jo lygį.
      
      (žr. 73 ir 74 punktus)
      Nuoroda: 1986 m. kovo 20 d. Teisingumo Teismo sprendimo Bevere prieš Komisiją, 8/85, Rink. p. 1187, 11 punktas; 2002 m. birželio 13 d. Pirmosios instancijos sprendimo Youssouroum prieš Tarybą, T‑106/01, Rink. VT p. I‑A‑93 ir II‑435, 41 punktas; 2003 m. lapkričio 26 d. Pirmosios instancijos sprendimo Hohenbichler prieš Komisiją, T‑95/02, Rink VT p. I‑A‑301 ir II‑1431, 50 ir 51 punktai
      
      3.     Pervedant teises į pensiją, kai pridėtinas pensijų draudimo stažas apskaičiuojamas pagal Komisijos priimtų bendrųjų Pareigūnų
         tarnybos nuostatų VIII priedo 11 straipsnio 2 dalies, susijusios su prieš pradedant tarnybą Bendrijose įgytų teisių į pensiją
         pervedimu į Bendrijos pensijų sistemą, įgyvendinimo nuostatų 4 straipsnio 4 dalies b punktą, pervestina bendra nacionalinių
         teisių į pensiją suma yra konvertuojama remiantis pervedimo dieną galiojančiu procentiniu dydžiu. Tokiu atveju darbo užmokestis
         ir aktuarinė vertė, į kuriuos reikia atsižvelgti apskaičiuojant pensijų draudimo stažą, atitinkamai yra darbo užmokestis,
         pervedimo dieną atitinkantis paskyrimo pareigūnu lygį, bei aktuarinė vertė, atitinkanti pareigūno amžių minėtą dieną. Atsižvelgiant
         į šį perskaičiavimą pagal pervedimo dieną, bendrųjų įgyvendinimo nuostatų 4 straipsnio 2 dalyje numatyta palūkanų atskaita,
         kuria siekiama Bendrijų institucijai atlyginti žalą, patirtą dėl to, kad jai mokėtina nacionalinių teisių į pensiją suma faktiškai
         buvo pervesta vėliau nei paskyrimo pareigūnu dieną, nėra taikoma už laikotarpį nuo paskyrimo pareigūnu dienos iki minėto pervedimo
         dienos. 
      
      (žr. 82 ir 83 punktus)
      Nuoroda: 2003 m. sausio 30 d. Pirmosios instancijos sprendimo Caballero Montoya ir kt. prieš Komisiją, T‑303/00, T‑304/00 ir T‑322/00, Rink. VT p. I‑A‑29 ir II‑189, 76 punktas; minėto sprendimo Hohenbichler prieš Komisiją, 59 ir 60 punktai